text: Færre studerende optaget på regionale uddannelser
  27 juli 2018 kl. 16.32
  5.408 studerende er optaget på en af de videregående uddannelser i Syd- og Sønderjylland. Det er lidt færre end sidste år.
  Når klokken slår midnat fredag aften, kan unge, der har søgt ind på en videregående uddannelse, tjekke, om de er blevet optaget på deres foretrukne uddannelse. I alt starter 5.408 unge på en uddannelse i TV SYD’s sendeområde efter sommerferien.
  Her er flest blevet optaget i Syd- og Sønderjylland
  Esbjerg: 1.562Kolding: 1.006Horsens: 908Vejle: 742Aabenraa: 442Sønderborg: 357Haderslev: 327Fredericia: 64Kilde: Styrelsen for Forskning og Uddannelse
  Det er et beskedent fald på godt 100 studerende i forhold til 2017, hvor 5.525 unge blev optaget på en videregående uddannelse i regionen.
   
  En af de populære uddannelser er Designskolen i Kolding, hvor 431 søgte ind, mens kun 85 er blevet optaget.
   
  Hvis man ikke er blevet optaget på en uddannelse, er alt håb ikke ude. Der er fortsat ledige uddannelsespladser på de videregående uddannelser i Region Syddanmark. De ledige pladser bliver annonceret samtidig med, at de uddannelsessøgende får besked på, om de er optaget på en videregående uddannelse eller ej.
  